ประกันสังคมฐานะแข็งปึ้กกำไร3หมื่นล.
ประกันสังคมโชว์กำไร 9 เดือนแรกทะลุ 3 หมื่นล้าน
25 ต.ค. 2555

ประกันสังคมโชว์กำไร 9 เดือนแรกทะลุ 3 หมื่นล้าน 
แหล่งข่าวจากคณะกรรมการสำนักงานประกันสังคม (สปส.) เปิดเผยว่า รอบ 9 เดือนแรกของปีนี้ กองทุนประกันสังคมมีผลตอบแทนจากการลงทุน 3 หมื่นล้านบาทเศษ คิดเป็นผลตอบแทน 12 เดือนย้อนหลังประมาณ 7.45% 
ผลตอบแทนจากการลงทุนประกอบด้วย ดอกเบี้ยรับจากเงินฝาก พันธบัตรและหุ้นกู้ 2.34 หมื่นล้านบาท เงินปันผลและกำไรจากการขายหลักทรัพย์ 6,622 ล้านบาท สูงขึ้นเมื่อเทียบกับช่วงเดียวกันของปีก่อน ที่มีผลตอบแทน 2.74 หมื่นล้านบาท หรือเพิ่มขึ้น 2,573 ล้านบาท 
ทั้งนี้ คาดว่า ในปีนี้จะสามารถทำกำไรได้ 4 หมื่นล้านบาท สูงกว่าปีก่อนที่มีผลตอบแทนจากการลงทุน 3.6 หมื่นล้านบาท
ปัจจุบันกองทุนประกันสังคมมีเงินลงทุนรวม 9.46 แสนล้านบาท แบ่งเป็น เงินกองทุนกรณีสงเคราะห์บุตรและชราภาพ 8.26 แสนล้านบาท บริหารได้ผลตอบแทนย้อนหลัง 12 เดือน 7.76% เงินกองทุนที่ดูแลผู้ประกันตนกรณีเจ็บป่วย ตาย ทุพพลภาพ คลอดบุตร 5.19 หมื่นล้านบาท บริหารได้อัตราผลตอบแทนคิดเป็น 6.5% เงินกองทุนกรณีว่างงาน 6.66 หมื่นล้านบาท ได้ผลตอบแทนย้อนหลัง 12 เดือน 4.59% และเป็นเงินกองทุนมาตรา 40 จำนวน 961 ล้านบาทได้ผลตอบแทน 3.70%
สำหรับสัดส่วนการลงทุนเงินลงทุนของกองทุนประกันสังคมแบ่งลงทุนในหลักทรัพย์ที่มีความมั่นคงสูง ได้แก่ พันธบัตรรัฐบาล พันธบัตรรัฐวิสาหกิจหุ้นกู้ 7.49 แสนล้านบาท